Roland TB-303

רולנד TB-303 (באנגלית: Roland TB-303 Bass Line), ידוע גם בשם 303, הוא סינתיסייזר בס שיצא על ידי Roland Corporation בשנת 1981. תוכנן לדמות גיטרות בס, נחל כישלון מסחרי וייצורו הופסק ב-1984, אך יחידות יד שנייה זולות אומצו על ידי מוזיקאים אלקטרוניים, והסאונד ה"מצפצף" שלו הפך לבסיס של ז'אנרים של מוזיקת דאנס אלקטרונית כמו אסיד האוס, שיקגו האוס וטכנו. מאז נוצרו מספר רב של חיקויים ואמולטורים שלו.

עיצוב ותכונות 
ה-TB-303 (Transistor Bass) עוצב על ידי המהנדס היפני טאדאו קיקומוטו שעיצב גם את מכונת התופים Roland TR-909. המכשיר שווק כ"מכונת בס ממוחשבת" שתחליף את גיטרת הבס, ונועד לשימוש לליווי גיטריסטים המתאמנים לבדם בבית, אבל לפי מגזין פורבס, הוא ייצר צליל "שמזכיר יותר נבל פה פסיכדלי מאשר כלי מיתר".

ל-TB-303 יש מתנד יחיד, שמייצר רק שני סוגי גלים: או גל מסור "מזמזם" או גל מרובע שנשמע "חלול". הגל מוזן לתוך מסנן 24dB, מסנן מעביר תדרים נמוכים, שמנוהל על ידי מייצר מעטפת הצליל. המשתמשים מתכנתים צלילים ומעברים ביניהם באמצעות סיקוונסר בסיסי.

מורשת 
הצליל הלא מציאותי של ה-TB-303 הפך אותו ללא פופולרי בקרב קהל היעד שלו, אלו שרצו להשתמש בו כתחליף לגיטרת בס. ייצורו הופסק ב-1984, ורולנד מכרו את שארית היחידות בזול. בסך הכל, יוצרו 10,000 יחידות.

השיר הראשון בו נעשה שימוש ב-TB-303 והצליח במצעד הסינגלים הבריטי היה "Rip It Up" (1983), של להקת האינדי הסקוטית "Orange Juice". אלבומו של צ'רנג'יט סינג, טכנאי בתעשיית הפסקולים של בוליווד, "Synthesizing: Ten Ragas to a Disco Beat" משנת 1982, המשלב ראגות הודיות עם דיסקו, כלל שימוש ב-TB-303 בצורה בולטת, וסינג היה אחד המוזיקאים המוקדמים ביותר שהשתמשו בו בצורה מסחרית, אך התקליט היה כישלון מסחרי בהודו, נשכח, ונתגלה מחדש רק ב-2010.

ההרכב "Phuture" בשיקגו קנו TB-303 בזול והחלו לערוך ניסויים במניפולציה של הסינתיסייזר תוך כדי שהוא מנגן, וכך יצרו "סאונד צפצופי, מהדהד ונוזלי" ייחודי. סאונד זה הפך לבסיס של "Acid Tracks", שיצא ב-1987 ויצר את ז'אנר האסיד. אסיד, עם ה-TB-303 כסאונד עיקרי, הפך לפופולרי ברחבי העולם, במיוחד כחלק מתרבות הרייב המתפתחת של בריטניה הידועה בתקופת "הקיץ השני של האהבה".

בסוף שנות ה-80 ותחילת שנות ה-90, עם הופעתם של סגנונות אסיד חדשים, נעשה לעיתים קרובות דיסטורשן של ה-TB-303 שהפיק צליל קשוח יותר, כמו ב-"Acperience" של Hardfloor משנת 1992. בשנת 1995 ה-TB-303 הופיע באופן בולט בלהיטים "Higher State of Consciousness" של ג'וש ווינק וב"Da Funk" של דאפט פאנק.

בשנת 2011, הגארדיאן כינה את יציאתו של ה-TB-303 לאחד מ-50 אירועי המפתח בהיסטוריה של מוזיקת הדאנס. הפופולריות של אסיד האוס גרמה לעלייה דרמטית במחיר של 303 יחידות משומשות. החל משנת 2014, יחידות נמכרו ביותר מ-1,000 פאונד.

ממשיכים 
ה-TB-303 שימש השראה למספר רב של אמולציות תוכנה וחיקויים, כמו ה-TD-3 של Behringer, שיצא ב-2019. בשנת 2014, רולנד הוציאה את ה-TB-3 Touch Bassline, עם ממשק משטח מגע וחיבורי MIDI ו- USB. בשנת 2017, רולנד הוציאה את ה-TB-03, דגם ממוזער הכולל תצוגת LED ואפקטים של השהייה ואוברדרייב.

קישורים חיצוניים

הערות שוליים 

כלי נגינה אלקטרוניים
כלי מקלדת